b'\n_START_ARTICLE_\nSteam\n_START_SECTION_\nZgodovina\n_START_PARAGRAPH_\nPlatforma je nastala v za\xc4\x8detku 2000. let zaradi potrebe Valve Corporation po stabilnem in u\xc4\x8dinkovitem sistemu za name\xc5\xa1\xc4\x8danje popravkov njihovih spletnih iger (npr. Counter-Strike), ki bi vklju\xc4\x8deval tudi mehanizme za prepre\xc4\x8devanje goljufanja in piratstva. Sodelovanje so ponudili ve\xc4\x8d ra\xc4\x8dunalni\xc5\xa1kim podjetjem, med njimi Microsoftu, a so ob pomanjkanju interesa za\xc4\x8deli z razvojem sami._NEWLINE_Steam je bil prvi\xc4\x8d javno predstavljen leta 2002 kot sistem za distribucijo in kmalu so se za\xc4\x8dela tudi pogajanja z drugimi zalo\xc5\xbeniki. V za\xc4\x8detku je imel mnogo te\xc5\xbeav z dostopnostjo, ko stre\xc5\xbeniki niso zmogli obdelati zahtevkov desettiso\xc4\x8dev igralcev, ki so \xc5\xbeeleli namestiti posodobitev za Counter-Strike na razli\xc4\x8dico 1.6, ki je zahtevala povezavo prek Steama. \xc5\xa0e huj\xc5\xa1i polom je bila izdaja igre Half-Life 2 novembra 2004. Igra je bila na voljo za odjemanje z Valveovih stre\xc5\xbenikov ali po klasi\xc4\x8dni poti v trgovinah, v vsakem primeru pa jo je moral kupec pred igranjem aktivirati prek Steama. Veliko zanimanje je povzro\xc4\x8dilo zastoj v sistemu; evropski stre\xc5\xbeniki za avtentikacijo so bili nedostopni vsaj 5 ur, tudi ostali kupci pa so poro\xc4\x8dali o izjemno po\xc4\x8dasnih prenosih in napakah. Te\xc5\xbeave, kot so ukradene kode za avtentikacijo, so re\xc5\xa1evali \xc5\xa1e ve\xc4\x8d tednov._NEWLINE_Kljub za\xc4\x8detnim te\xc5\xbeavam so predstavniki Valve Corporation v za\xc4\x8detku leta 2005 objavili, da je sistem za\xc4\x8del prina\xc5\xa1ati dobi\xc4\x8dek. Leta 2007 so pri\xc4\x8deli ponujati svoje igre prek Steama veliki zalo\xc5\xbeniki, kot so Eidos Interactive, Capcom in id Software; maja 2007 je bilo tako po podatkih Valve na voljo 150 naslovov, Steam pa je imel registriranih preko 13 milijonov uporabni\xc5\xa1kih ra\xc4\x8dunov._NEWLINE_Maja 2010 je po intenzivni ogla\xc5\xa1evalski kampanji iz\xc5\xa1el klient za Mac OS X, v na\xc4\x8drtu pa je tudi razli\xc4\x8dica za PlayStation 3. Govorice o razvoju klienta za Linux so predstavniki podjetja sprva zanikali, kasneje pa je za\xc4\x8dela delovati omejena razli\xc4\x8dica beta. Linuxova razvojna skupina je za distribucijsko tar\xc4\x8do izbrala Ubuntu. Oktobra 2012 je pri\xc4\x8del Valve preko servisa Steam ponujati tudi druge vrste ra\xc4\x8dunalni\xc5\xa1kih programov, s \xc4\x8demer je postal konkurenca podjetju Apple Inc. in njegovi storitvi App Store.'